Dooiepunt bereik in platinum-onderhandelingeArgieffoto Onderhandelinge om die drie maande lange staking deur Amcu in die platinumbedryf tot ŉ einde te bring, het op ŉ dooiepunt uitgeloop. “Anglo American Platinum (Amplats), Impala Platinum (Implats) en Lonmin het bevestig dat geen oplossing nog gevind is nie,” het Charmaine Russel, woordvoerder vir die platinumvervaardigers, gesê. “Die vervaardigers doen ŉ beroep op die leierskap van Amcu om die ekonomiese posisie van die bedryf en die maatskappye en die haglike omstandighede van die werknemers in ag te neem en die skikkingsaanbod aan hul lede voor te stel.” Sy sê die skikkingsaanbod is gedoen om die staking te beëindig wat die platinumbedryf op sy knieë gedwing het en ongekende swaarkry vir werknemers, hul gesinslede, gemeenskappe en die maatskappye veroorsaak het. Die uitvoerende hoofde Chris Griffith van Amplats, Terence Goodlace van Implats en Ben Magara van Lonmin het gesê hulle maan die leierskap van Amcu om dié “regverdige skikkingsaanbod” aan hul lede voor te hou en hulle toe te laat om self te besluit. “Die vervaardigers het ŉ plig om die besonderhede van die skikkingsaanbod aan ons werknemers te verskaf en sal binnekort dit doen,” het hulle gesê. Die maatskappye het verlede week ŉ skikkingsaanbod voorgehou waar die minimum kontantbetaling (insluitend basiese lone en vakansie-, lewenskoste- en ander toelatings) vir intreevlak ondergrondse werknemers teen Julie 2017 R12 500 per maand, of R150 000 per jaar sal beloop. Dit verteenwoordig ŉ styging van 7.5% vir die hoogs betaalde werknemers by Lonmin en 9.5% vir die werknemers wat die minste verdien. Vir Amplats en Implats verteenwoordig dit onderskeidelik 7.5% en 10%. Toelatings soos lewenskoste sal met inflasie styg. Die koste aan die maatskappy per werknemer vir die ondergrondse werkers wat die minste verdien, sal teen Julie 2017 meer as R17 500 per maand beloop of R210 000 per jaar. Die koste aan die maatskappy sluit medies, pensioenvoordele, oortyd en bonusbetalings in. Die aanbod sal terugwerkend van 1 Julie 2013 betaalbaar wees vir werknemers van Amplats en Implats, en van 1 Oktober 2013 vir Lonmin-werknemers. Amcu-lede staak al sedert 23 Januarie en eis ŉ basiese salaris van R12 500 per maand. Die vakbonde het vroeër die maatskappye se aanbod van 9% verwerp. Johan Theron, woordvoerder vir Impala, het gesê daar is geen verdere vergaderings geskeduleer nie. Amcu was nie vir kommentaar beskikbaar nie, aangesien die hoofonderhandelaar, Jimmy Gama, se selfoon onbeantwoord gebly het. -SAPA